Натальля Эйсмант

**Натальля Мікалаеўна Э́йсмант** (у дзявоцтве – **Сялюн**, на тэлебачаньні – **Кірса́нава**;  16 лютага 1984, Менск, СССР) — беларуская тэлевядоўца, прэс-сакратарка Аляксандра Лукашэнкі.

## Біяграфія
Нарадзілася 16 лютага 1984 году ў Менску. Скончыла Менскую музычную вучэльню, у 2007 г. — Беларускую дзяржаўную акадэмію мастацтваў па спэцыяльнасьці «Актор драматычнага тэатру й кіно». У менскім Беларускім дзяржаўным акадэмічным музычным тэатры выконвала дзіцячыя ролі.

З 2007 году працавала рэдактаркай агенцыі тэлевізійных навінаў, карэспандэнткай спэцыяльнага аддзелу выпуску галоўнай дырэкцыі « Белтэлерадыёкампаніі. Вяла выпускі менскіх «Навінаў рэгіёну», выніковую інфармацыйную праграму «Панарама» й разам з мужам Іванам Міхайлавым (Эйсмантам) інфармацыйна-аналітычную праграму «Галоўны этэр». Працавала таксама ў праграме «Пра мастацтва».

6 лістапада 2014 году прызначаная прэс-сакратаркай прэзыдэнта Беларусі. У пачатку 2017 году яе функцыі былі пашыраны: паводле ўказа Лукашэнкі № 40, у іх пералік былі ўключаны каардынацыя дзейнасьці буйное дзяржаўнае СМІ, фармаваньне праз СМІ грамадзкае думкі пра дзейнасьць прэзыдэнта й г.д. Прэс-сакратар стаў прыраўноўвацца паводле паўнамоцтваў да памочніка прэзыдэнта Палітоляг Уладзімер Рубінчык адзначыў у сувязі з гэтым пашырэньнем, што Н. Эйсмант «увойдзе, умоўна, у сямёрку самых уплывовых дзяржаўных службоўцаў, хоць дагэтуль наўрад трапляла ў дваццатку».

Выказваньні Н. Эйсмант пра дыктатуру як магчымы «брэнд» Беларусі, пра «запыт» на дыктатуру ў сьвеце, зробленыя ў сакавіку 2019 г., атрымалі ў Беларусі розгалас, былі паддадзены жорсткай крытыцы й асьмяяньню.

## Санкцыі ЭЗ, ЗША й іншых краінаў
6 лістапада 2020 году Эйсмант была ўключана ў Чорны сьпіс Эўразьвязу.  прызнала Эйсмант адказнаю за каардынацыю мэдыя-дзейнасьці Лукашэнкі, уключаючы падрыхтоўку заяваў і арганізацыю публічных выступаў, падтрымку рэжыму Лукашэнкі, у тым ліку ў межах кампаніі рэпрэсіяў і запалохваньня, якая праводзіцца дзяржаўным апаратам пасьля прэзыдэнцкіх выбараў 2020 году. Згодна з рашэньнем ЭЗ, у прыватнасьці, сваімі публічнымі заявамі ў абарону прэзыдэнта й крытыкаю актывістаў апазыцыі, а таксама мірнае дэманстрантаў, зробленымі пасьля прэзыдэнцкіх выбараў, яна паспрыяла сур’ёзнаму падрыву дэмакратыі й вяршэнства закону ў Беларусі. 

24 лістапада 2020 году да санкцыяў ЭЗ далучыліся Альбанія, Ісьляндыя, Ліхтэнштайн, Нарвэгія, Паўночная Македонія, Чарнагорыя. Акрамя таго, Эйсмант у свае санкцыйныя сьпісы ўключылі Вялікабрытанія, Канада, Швайцарыя.

21 чэрвеня 2021 году Эйсмант таксама была ўнесена ў сьпіс спэцыяльна вызначаных грамадзянаў і заблякаваных асобаў ЗША.

У 2022 годзе супраць Эйсмант увялі санкцыі Японія, Украіна і Новая Зэляндыя.

## Дачыненьне да забойства Рамана Бандарэнкі

Паводле зьвестак Аб’яднаньня сілавікоў Беларусі, праз атрыманыя аўдыёзапісы і  нумароў мабільных тэлефонаў аб’яднаньню ўдалося дакладна ўсталяваць кола асобаў, якія маюць дачыненьне да забойства менчука Рамана Бандарэнкі, які памёр у шпіталі пасьля таго, як быў зьбіты. Эйсмант уваходзіць у гэты лік.

## Асабістае жыцьцё
З 2010 году ў шлюбе з тэлевядоўцам Іванам Эйсмантам.

## Крыніцы

Катэгорыя:Беларускія тэлевядучыя
Катэгорыя:Выпускнікі Беларускай дзяржаўнай акадэміі мастацтваў
Катэгорыя:Беларускія асобы ў сьпісе СВГ
Катэгорыя:Беларускія асобы ў Чорным сьпісе ЭЗ